PTG คว้า 2 รางวัลใหญ่ เวที SET Awards 2022 ตอกย้ำธุรกิจโตแกร่ง-ยั่งยืน
PTG คว้า 2 รางวัลใหญ่ “Rising Star Sustainability” และ “Outstanding Investor Relations” ประจำปี 65 จากเวที SET Awards 2022 ตอกย้ำการดำเนินธุรกิจของบริษัทอย่างยั่งยืน รวมถึงการดำเนินกิจกรรมนักลงทุนสัมพันธ์ที่ดีเยี่ยม
PTG คว้า 2 รางวัลใหญ่ “Rising Star Sustainability” และ “Outstanding Investor Relations” ประจำปี 65 จากเวที SET Awards 2022 ตอกย้ำการดำเนินธุรกิจของบริษัทอย่างยั่งยืน รวมถึงการดำเนินกิจกรรมนักลงทุนสัมพันธ์ที่ดีเยี่ยม
1 พ.ย. 2565

บริษัท พีทีจี เอ็นเนอยี จำกัด (มหาชน) หรือ PTG ได้รับรางวัล “Sustainability Excellence” ประเภท “Rising Star Sustainability” เป็นปีแรก และได้รับการคัดเลือกให้อยู่ในรายชื่อ “หุ้นยั่งยืน” หรือ Thailand Sustainability Investment (THSI) ประจำปี 2565 นับเป็นปีที่ 5 ติดต่อกันจากงาน “SET AWARDS 2022” ซึ่งจัดขึ้นโดยตลาดหลักทรัพย์แห่งประเทศไทย ร่วมกับวารสารการเงินธนาคาร เมื่อวันที่ 28 ตุลาคม 2565 ที่ผ่านมา
โดย PTG ได้มุ่งเน้นในการลดความเสี่ยงการดำเนินธุรกิจโดยการลงทุนในกลุ่มธุรกิจ Non-Oil ธุรกิจพลังงานสะอาด และธุรกิจที่เกี่ยวข้องกับยานยนต์ไฟฟ้า รวมทั้งมุ่งส่งเสริมคุณภาพที่ดีให้กับชุมชนและสังคมผ่านโครงการรับซื้อผลผลิตทางการเกษตรจากชุมชนมาใช้ในธุรกิจร้านกาแฟพันธุ์ไทย เพื่อเติมเต็มความสุขและคุณภาพชีวิตของทุกคนควบคู่ไปกับสิ่งแวดล้อมและพัฒนาสังคมไทยให้เติบโตอย่างยั่งยืน ซึ่งถือเป็นการตอกย้ำถึงการดำเนินธุรกิจด้วยความยั่งยืนและการบริหารงานภายใต้หลักธรรมาภิบาล ควบคู่ไปกับการบูรณาการแนวทางการพัฒนาอย่างยั่งยืนด้วยการสร้างมูลค่าและคุณค่าร่วมในมิติเศรษฐกิจ สังคม และสิ่งแวดล้อม เพื่อสร้างผลตอบแทนที่ดีให้กับผู้ถือหุ้น
ทั้งนี้ยังได้รับรางวัล “Outstanding Investor Relations” โดยได้รับต่อเนื่องเป็นปีที่ 4 ในกลุ่มบริษัทจดทะเบียนที่มีมูลค่าหลักทรัพย์ตามราคาตลาด (Market Capitalization) ระหว่าง 10,000 – 30,000 ล้านบาท ซึ่งนับเป็นรางวัลที่มีเกียรติและสร้างความภาคภูมิใจให้กับบริษัทฯ พร้อมตอกย้ำถึงศักยภาพในการบริหารงานของ PTG ในการดำเนินกิจกรรมนักลงทุนสัมพันธ์ที่ดีเยี่ยม
นายพิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่ PTG กล่าวว่า PTG ในฐานะผู้นำด้านบริการในธุรกิจพลังงานครบวงจร ได้ให้ความสำคัญในการดำเนินธุรกิจให้เป็นไปตามเกณฑ์การประเมินด้านความยั่งยืนจากตลาดหลักทรัพย์แห่งประเทศไทย (Environmental, Social and Governance: ESG) ให้สอดคล้องกับมาตรฐานสากล อีกทั้งยังให้การส่งเสริมการดำเนินกิจกรรมนักลงทุนสัมพันธ์มาอย่างต่อเนื่อง เพื่อให้นักลงทุนรับทราบข้อมูลและทิศทางการดำเนินงานในด้านต่างๆ ของ PTG ได้อย่างถูกต้องครบถ้วน
“ในนามของผู้บริหารและพนักงานของกลุ่มบริษัท PTG เรายังคงมุ่งมั่นและทุ่มเทในการทำงาน ไม่เพียงแต่การให้บริการในธุรกิจพลังงานเท่านั้นแต่ยังคงพัฒนาผลิตภัณฑ์และบริการอย่างต่อเนื่อง เพื่อตอบสนองความต้องการของลูกค้าในการเป็นส่วนหนึ่งในชีวิตประจำวันของลูกค้า โดยมีวัตถุประสงค์หลักในการเพิ่มมูลค่าให้องค์กรอย่างแข็งแกร่ง ด้วยพันธกิจในการสร้างโอกาสการเติบโตร่วมกับพันธมิตรและชุมชนทุกแห่งในธุรกิจพลังงานและธุรกิจบริการอย่างครบวงจร” นายพิทักษ์ กล่าว 